dh-unibe/image-text_koenigsfelden-charters-post-1500 huggingface dataset:
Wir, der schultheis ✳ unnd rät zuͦ Bern, thuͦnd kùndt ✳ mit diserm brieff, ✳ daz wir ✳ in
krafft ✳ unnser statt loblichen fryheiten, ✳ daͦmit die ✳ von keysern unnd koͤnigen ✳ fùrsehen ist, ✳ ouch uff bittlich ersuͦ¬
chen ✳ unnd anruͤffen ✳ des fromen, vesten, ✳ unnsers getrùwen, lieben burgers Hannsruͦdolphen Saͤgennsers ✳
zuͦ Mellingen gesaͤssen, ✳ demselben ✳ und sinen lehenns erben ✳ zuͦ rechtem, freyem mannlehen ✳ hingelihen haben, ✳
lihen im ouch hiemitt ✳ zuͦ sinem guͤten rechten ✳ namblichen ✳ die stùck unnd lehennguͤter ✳ sampt ✳ unnd
sonnders, ✳ so wilent Hanns Saͤgennser ✳ zuͦ Brugg ✳ und Cristophel Saͤgennser, ✳ sin eelicher sùn, ✳ von unns ✳ zuͦ
lehen entpfanngen ✳ unnd inn gehept haben, ✳ und weliche dann ✳ naͦch ir beider ✳ abganng an den genannten
Hannsruͦdolphen Sägennser alls desselben namens ✳ unnd stāmens ✳ unnd soͤlicher lehen genosz ✳ gefallen sin,
soͤllen ✳ soͤliche lehen, ✳ stùck ✳ unnd guͤter, ✳ wie sich die ✳ als rechte mannlehen ✳ erfinden werden, ✳ zuͦ sinem guͦt₎
rechten ✳ innzuͦhaben, ✳ zuͦbesitzen, ✳ zenutzen ✳ unnd zeniessen ✳ unnd daͦmitt zetuͦnd ✳ als sich der billikeit ✳ unnd
dem rechten nàch ✳ wird gebùren. ✳ dann er unns ouch ✳ dàgegen gelopt unnd zuͦgesagt hat ✳ unns ✳ mit
soͤlichem lehen ✳ gehorsam unnd gewerttig zuͦsind ✳ unnd alles das zetuͦnd, ✳ so ein lehenman sinen lehenherren ✳ schuldig unnd pflichtig ist, ✳ alles nàch lehen ✳ unnd lannds recht, ✳ doch anndern, ✳ so zuͦ soͤlichem
lehen ✳ geraͤchtikeit vermeinten zuͦ haben ✳ ir recht ✳ vor unns ✳ unnd an orten ✳ dà es sich gebùrt ✳ vorbehalten, ✳
in krafft dissz brieffs, ✳ des zuͦ urkund ✳ mit unnserm anhanngenden sigell verwartt, ✳ beschaͤhen frytag ✳
nàch santt Vincentzen tag, ✳ nach unnsers herren geburt ✳ gezallt thusenndt fùnffhùndert zweintzig
unnd zwey jar. ✳
Hannsruͤdolphen Saͤgennsers ✳ zuͦ
Melling₎ ✳ lehennbrieff ✳
Konigsf. 916
1522
T ✳ 39 ✳
Staatsarchiv
AARGAU
unnöttig ✳